**Likumprojekta “Grozījumi Zemesgrāmatu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Zemesgrāmatu likumā” (turpmāk - Likumprojekts) izstrādāts, lai veicinātu likumā “Par zemes reformas pabeigšanu lauku apvidos” un likumā “Par zemes reformas pabeigšanu pilsētās” ietvertās prasības privatizācijas procesa noslēgšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zemes reformas ietvaros akciju sabiedrībai “Attīstības finanšu institūcija Altum” (turpmāk - Altum) saskaņā ar Ministru kabineta 2015.gada 14.aprīļa noteikumiem Nr.183 “Kārtība, kādā deleģē valsts pārvaldes uzdevumu – zemes izpirkuma (pirkuma) līgumu slēgšanu, šo līgumu izpildes kontroli un neizpirktās zemes nodošanu pašvaldību īpašumā” deleģēts valsts pārvaldes uzdevums slēgt zemes izpirkuma (pirkuma) līgumus (turpmāk – pārvaldes uzdevums). Iepriekš pārvaldes uzdevumu veica valsts akciju sabiedrība “Latvijas Hipotēku un zemes banka” (turpmāk – Hipotēku banka) un – no 2014.gada 7.maija – tās tiesību un saistību pārņēmēja valsts akciju sabiedrība “Latvijas Attīstības finanšu institūcija Altum”, kura 2015.gada 15.aprīlī tika iekļauta Altum sastāvā.Likumprojekts sagatavots, lai novērstu ilgstoši pastāvošu tiesību subjektus maldinošu situāciju saistībā ar zemes gabaliem, kas reģistrēti uz valsts vārda Hipotēku bankas personā.Zemes izpirkuma (pirkuma) līgumus Hipotēku banka ar zemes izpircējiem slēdza, ievērojot kārtību, kas noteikta spēkā esošajos normatīvajos aktos. Tādējādi zemesgrāmatās uz valsts vārda Hipotēku bankas personā tika nostiprinātas īpašuma tiesības uz zemi, kas piešķirta lietošanā likuma “Par zemes reformas pabeigšanu lauku apvidos” 7.panta pirmajā daļā (redakcijā, kas bija spēkā līdz 2007.gada 31.jūlijam) un likuma “Par zemes reformas pabeigšanu pilsētās” 9.panta pirmajā daļā minētajām personām, lai Hipotēku banka saskaņā ar minētajiem normatīvajiem aktiem varētu pārdot šos zemes gabalus attiecīgajiem zemes lietotājiem.Neskatoties uz to, ka zemes izpircēji saskaņā ar noslēgtajiem pirkuma līgumiem bija pilnvaroti un apņēmās koroborēt noslēgto pirkuma līgumu zemesgrāmatā, uz valsts vārda Hipotēku bankas personā vēl joprojām reģistrēti aptuveni 800 zemes gabali, par kuru pārdošanu Hipotēku banka ar zemes izpircējiem savulaik ir noslēgusi zemes pirkuma līgumus un zemes izpircēji izpirkuši nekustamos īpašumus. Lielākā daļā zemes pirkuma līgumi noslēgti pirms vairāk kā 10 gadiem, līdz ar to nav sagaidāms, ka zemes izpircēji, kuri līdz šim nav izpildījuši savu pienākumu, tuvākajā laikā varētu nostiprināt zemesgrāmatā īpašuma tiesības uz nopirktajiem zemes gabaliem.Saistībā ar nekustamajiem īpašumiem, kas zemesgrāmatā reģistrēti uz valsts vārda Hipotēku bankas personā, Altum regulāri saņem nekustamā īpašuma nodokļa maksāšanas paziņojumus, pašvaldību policiju paziņojumus par konstatētajiem administratīvajiem pārkāpumiem, mērnieku uzaicinājumus piedalīties zemes robežu noteikšanas, apsekošanas un atjaunošanas darbos, kā arī citu trešo personu sagatavotas vēstules. Taču Altum nav nedz valdījuma, nedz arī lietojuma tiesības uz minētajiem zemes gabaliem. Īpašuma tiesības uz valsts vārda Hipotēku bankas personā nostiprinātas tikai formālu apsvērumu pēc, lai normatīvajos aktos noteiktajā kārtībā tiktu īstenota zemes privatizācija tās lietotājiem. Altum, izpildot pārvaldes uzdevumu, ir tiesīga veikt tikai tās darbības, kas noteiktas normatīvajos aktos, un attiecībā uz šādu nekustamo īpašumu izmantošanu Altum nepastāv nekādas iespējas tos lietot, iznomāt vai atsavināt kā savus, cita starpā nepastāv nekāda iespēja gūt jebkādu ekonomisko labumu.Lai rastu risinājumu un sakārtotu īpašuma tiesību jautājumu par zemes gabaliem, kas reģistrēti uz valsts vārda Hipotēku bankas personā, bet faktiski saskaņā ar noslēgtajiem zemes pirkuma līgumiem pieder zemes izpircējiem, ar Likumprojektu paredzēts noteikt normatīvo regulējumu, lai varētu grozīt attiecīgos ierakstus zemesgrāmatās, Altum iesniedzot zemesgrāmatās vienpersoniski parakstītus nostiprinājuma lūgumus tiesību pārgrozīšanai bez zemes izpircēju piekrišanas. |
| 3. | Projekta izstrādē iesaistītās institūcijas | Altum |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Altum, kā arī zemes izpircēji (aptuveni 800) ar kuriem Hipotēku banka savulaik ir noslēgusi zemes pirkuma līgumus un zemes izpircēji izpirkuši nekustamos īpašumus, taču nav veikuši attiecīgus ierakstus zemesgrāmatā. |
| 2. | Tiesiskā regulējuma ietekme uz tautsaimniecību un administratīvo slogu | Nav konstatējama ietekme uz tautsaimniecību. Altum esošās administratīvās kapacitātes ietvaros būs tiesisks pamats veikt īpašuma tiesību jautājumu sakārtošanu, iesniedzot zemesgrāmatās vienpersoniski parakstītus nostiprinājuma lūgumus tiesību pārgrozīšanai bez zemes izpircēju piekrišanas. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. |  Nepieciešamie saistītie tiesību aktu projekti | Likumprojekts “Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā”. |
| 2. | Atbildīgā institūcija | Ekonomikas ministrija |
| 3. |  Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādes procesā likumprojekts kopš 2015. gada 27.novembra ir publicēts Ekonomikas ministrijas tīmekļa vietnē.  |
| 2. | Sabiedrības līdzdalība projekta izstrādē | Sabiedriskās apspriešanas ietvaros (no š.g. 27.novembra) nav saņemts neviens atzinums. |
| 3. | Sabiedrības līdzdalības rezultāti | Sabiedriskās apspriešanas ietvaros (no š.g. 27.novembra) nav saņemts neviens atzinums. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Akciju sabiedrība “Attīstības finanšu institūcija Altum”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Likumprojekta izpilde tiks nodrošināta esošo valsts institūciju funkciju ietvaros. |

Ekonomikas ministre D.Reizniece-Ozola

Vīza:

valsts sekretārs R.Beinarovičs

09.12.2015. 10:43

841

K.Piģēns,

67013133

Karlis.Pigens@em.gov.lv